กรมการแพทย์ เดินหน้าวิจัยกัญชาต่อการรักษามะเร็งทันที หลังได้สารสกัดน้ำมันกัญชามาตรฐานการแพทย์
กรมการแพทย์เดินหน้าวิจัยกัญชาต่อการรักษามะเร็งทันทีหลังได้สารสกัดน้ำมันกัญชามาตรฐานการแพทย์ พร้อมตั้งคลินิกและสายด่วนให้คำปรึกษาเรื่องการใช้กัญชาทางการแพทย์นพ.สมศักดิ์ อรรฆศิลป์ อธิบดีกรมการแพทย์ กล่าวถึง สารสกัดน้ำมันกัญชามาตรฐานการแพทย์ ที่องค์การเภสัชกรรม (อภ.) ผลิตได้ล็อตแรกเป็นสูตร THC สูง 4,500 ขวด จำนวนนี้กรมการแพทย์ได้รับแบ่ง 600 ขวด ว่า ทั้งหมดจะส่งให้สถาบันมะเร็งแห่งชาติศึกษาวิจัย โดยใน 600 ขวด จะแบ่ง 100 ขวด ไปทำการศึกษาวิจัยฤทธิ์ยับยั้งการแบ่งตัวและเพิ่มจำนวนเซลมะเร็ง ในหลอดทดลองเซลล์มะเร็งที่เตรียมไว้ 10 ชนิด ได้แก่ มะเร็งปอด มะเร็งตับ มะเร็งท่อทางเดินน้ำดี มะเร็งเต้านม มะเร็งลำไส้ใหญ่และไส้ตรง มะเร็งปากมดลูก มะเร็งต่อมน้ำเหลือง มะเร็งรังไข่ มะเร็งกระเพาะอาหาร และมะเร็งตับอ่อน ซึ่งคาดจะทราบผลภายใน 3 สัปดาห์ ส่วนอีก 500 ขวด จะนำไปศึกษาวิจัยในสัตว์ทดลองเพื่อดูประสิทธิผลและความปลอดภัย รวมถึงทดสอบความเป็นพิษในสัตว์ทดลอง ส่วนสารสกัดน้ำมันกัญชามาตรฐานการแพทย์อีก 2 สูตร คือ สูตร CBD สูง กับสูตร THC กับ CBD ในอัตราเท่ากัน 1:1 ที่คาดว่าจะได้รับในปลายเดือนนี้ กรมการแพทย์มีแผนจะนำไปใช้กับผู้ป่วยมะเร็งระยะสุดท้ายที่ขึ้นทะเบียนไว้เพื่อศึกษาวิจัยผลต่อคุณภาพชีวิต และบางส่วนจะนำไปใช้กับผู้ป่วยโรคลมชัก ภายใต้การดูแลของสถาบันประสาทวิทยา สมาคมกุมารประสาทวิทยา และ อภ.ทั้งนี้ กรมการแพทย์ จะรวบรวมข้อมูลการใช้จริงจากผู้ป่วยและประชาชนทั่วไป เพื่อนำไปประกอบการศึกษา พร้อมช่วยประชาชนเฝ้าระวังผลกระทบการใช้กัญชาทางการแพทย์ โดยได้ตั้งคลินิกให้คำปรึกษาการใช้กัญชาทางการแพทย์ที่โรงพยาบาลสังกัดกรมการแพทย์ 32 แห่ง พร้อมอำนวยความสะดวกตอบปัญหาเรื่องกัญชาทางการแพทย์ทางโทรศัพท์สายด่วน 1165 เปิดให้บริการ 24 ชม.